Fristelsen blev for stor for en nøgleansvarlig i en forretning i Ålbæk.

I månedsvis stjal en 19-årig kvinde fra Skagen pengebeløb fra sin arbejdsplads i Ålbæk. Kvinden var nøgleansvarlig i forretningen, og kunne derfor løbende tilegne sig kontanter. Igennem seks måneder stjal hun beløb imellem 1.000-4.500 kroner. Det indrømmede hun ved et retsmøde tidligere på ugen. Hun blev sigtet for 34 forhold af underslæb for i alt 72.300 kroner. Kvinden erkendte 28 af forholdene, der løber op i i alt 56.000 kroner. Det oplyser anklager fra Nordjyllands Politi Jesper Sønderup. Hun blev derfor dømt for underslæb i de 28 forhold. Den 19-årige modtog dommen, der lød på tre måneders betinget fængsel og samfundstjeneste i 80 timer. Pengene har hun betalt tilbage til sin arbejdsgiver.